CELEX: 32021R0574
Language: bg
Date: 2021-03-30 00:00:00
Title: Регламент за изпълнение (ЕС) 2021/574 на Комисията от 30 март 2021 година за изменение на регламенти за изпълнение (ЕС) 2017/375 и (ЕС) № 540/2011 по отношение на условията за одобряване на активното вещество просулфурон (текст от значение за ЕИП)

8.4.2021   
               
               
                  BG
               
               
                  Официален вестник на Европейския съюз
               
               
                  L 120/9
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/574 НА КОМИСИЯТА
         от 30 март 2021 година
         за изменение на регламенти за изпълнение (ЕС) 2017/375 и (ЕС) № 540/2011 по отношение на условията за одобряване на активното вещество просулфурон
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в) от него,
         като има предвид, че:
         
                     (1)
                  
                  
                     С Регламент за изпълнение (ЕС) 2017/375 на Комисията (2) бе подновено одобрението на активното вещество просулфурон като кандидат за замяна в съответствие с Регламент (ЕО) № 1107/2009.
                  
               
                     (2)
                  
                  
                     Съгласно вписването в част Д от приложението към Регламент за изпълнение (ЕС) № 540/2011 на Комисията (3) активното вещество просулфурон е одобрено при условие че употребата му е ограничена до едно прилагане на всеки три години върху една и съща обработваема площ при максимална доза от 20 g активно вещество на хектар.
                  
               
                     (3)
                  
                  
                     На 12 октомври 2016 г. Syngenta Crop Protection AG подаде до определената докладваща държава членка Франция заявление в съответствие с член 7, параграф 1 от Регламент (ЕО) № 1107/2009, с което поиска условията за одобряване на просулфурон да бъдат изменени с цел това ограничение да отпадне. Според определената докладваща държава членка заявлението е пълно.
                  
               
                     (4)
                  
                  
                     Определената докладваща държава членка направи оценка на изменената употреба на активното вещество просулфурон по отношение на потенциалното му въздействие върху здравето на човека и на животните и върху околната среда в съответствие с разпоредбите на член 4 от Регламент (ЕО) № 1107/2009 и изготви преразгледан доклад за оценка във връзка с подновяването, който представи на Европейския орган по безопасност на храните (наричан по-долу „Органът“) и на Комисията на 5 април 2018 г.
                  
               
                     (5)
                  
                  
                     В съответствие с член 12, параграф 1 от Регламент (ЕО) № 1107/2009 Органът разпространи преразгледания доклад за оценка във връзка с подновяването до заявителя и до държавите членки за представяне на коментари и го предостави на разположение на обществеността. В съответствие с член 12, параграф 3 от Регламент (ЕО) № 1107/2009 от заявителя бе поискана допълнителна информация. Франция направи оценка на допълнителната информация и на 28 февруари 2019 г. представи на Комисията и на Органа преразгледан доклад за оценка във връзка с подновяването.
                  
               
                     (6)
                  
                  
                     На 15 юни 2020 г. Органът предаде на Комисията своето заключение (4) относно това дали може да се очаква изменената употреба на активното вещество просулфурон да отговаря на критериите за одобряване, предвидени в член 4 от Регламент (ЕО) № 1107/2009.
                  
               
                     (7)
                  
                  
                     На 23 октомври 2020 г. Комисията представи пред Постоянния комитет по растенията, животните, храните и фуражите добавка към доклада за преглед относно просулфурон и проект на регламент.
                  
               
                     (8)
                  
                  
                     Заявителят беше поканен да представи коментари по добавката към доклада за преглед.
                  
               
                     (9)
                  
                  
                     Беше установено, че предвидените в член 4 от Регламент (ЕО) № 1107/2009 критерии за одобряване са изпълнени по отношение на един или няколко представителни видове употреба на най-малко един продукт за растителна защита, съдържащ просулфурон, когато продуктът за растителна защита се прилага ежегодно. Поради това е целесъобразно ограничението за употребата на просулфурон до едно прилагане на всеки три години върху една и съща обработваема площ при максимална доза от 20 g активно вещество на хектар да отпадне.
                  
               
                     (10)
                  
                  
                     Поради това регламенти за изпълнение (ЕС) 2017/375 и (ЕС) № 540/2011 следва да бъдат съответно изменени.
                  
               
                     (11)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменение на Регламент за изпълнение (ЕС) 2017/375
            Приложение I към Регламент за изпълнение (ЕС) 2017/375 се изменя в съответствие с приложение I към настоящия регламент.
         
         
            Член 2
            Изменениe на Регламент за изпълнение (ЕС) № 540/2011
            Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.
         
         
            Член 3
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 март 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 309, 24.11.2009 г., стр. 1.
         
            (2)  Регламент за изпълнение (ЕС) 2017/375 на Комисията от 2 март 2017 г. за подновяване на одобрението на активното вещество просулфурон като кандидат за замяна в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 58, 4.3.2017 г., стр. 3).
         
            (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
         
            (4)  ЕОБХ (Европейски орган за безопасност на храните), 2020. Заключение във връзка с партньорската проверка на оценката на риска от употребата на активното вещество просулфурон като пестицид. EFSA Journal (Бюлетин на ЕОБХ) 2020;18(7):6181, 20 стр. https://doi.org/10.2903/j.efsa.2020.6181
      
      
         
            ПРИЛОЖЕНИЕ I
            В приложение I към Регламент за изпълнение (ЕС) 2017/375 текстът в колоната „Специфични разпоредби“ се заменя със следното:
            „За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преглед относно просулфурон, включително добавката към него, и по-специално допълнения I и II.
            При извършването на тази цялостна оценка държавите членки обръщат внимание по-специално на:
            
                        —
                     
                     
                        опазването на подпочвените води, когато веществото се прилага в райони, уязвими от гледна точка на почвените и/или климатичните им условия;
                     
                  
                        —
                     
                     
                        защитата на потребителите, като се взема под внимание експозицията на метаболити на просулфурон;
                     
                  
                        —
                     
                     
                        риска за неприцелните сухоземни и водни растения.
                     
                  Когато е целесъобразно, условията за употреба включват мерки за ограничаване на риска.“
         
      
      
         
            ПРИЛОЖЕНИЕ II
            Колоната „Специфични разпоредби“ от ред 6 — просулфурон — в част Д от приложението към Регламент за изпълнение (ЕС) № 540/2011 се заменя със следното:
            „За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преглед относно просулфурон, включително добавката към него, и по-специално допълнения I и II.
            При извършването на тази цялостна оценка държавите членки обръщат внимание по-специално на:
            
                        —
                     
                     
                        опазването на подпочвените води, когато веществото се прилага в райони, уязвими от гледна точка на почвените и/или климатичните им условия;
                     
                  
                        —
                     
                     
                        защитата на потребителите, като се взема под внимание експозицията на метаболити на просулфурон;
                     
                  
                        —
                     
                     
                        риска за неприцелните сухоземни и водни растения.
                     
                  Когато е целесъобразно, условията за употреба включват мерки за ограничаване на риска.“